text: Bydel raser: Vi er Esbjergs skraldespand 
  06 oktober 2010 kl. 14.51
  Østerbyen i Esbjerg skal nu huse to institutioner med kriminelle. Det har politikerne i plan- og miljøudvalget Esbjerg besluttet. Men det får nu områdets beboere til at lange voldsomt ud efter politikerne.
  Næppe har harmen over at Østerbyen skal huse en række kæmpestore forsøgsvindmøller lagt sig, før beboerne i Østerbyen igen er vrede. Nu skal Region Syddanmark nemlig bygge dels en sikret institution med 10 pladser for kriminelle unge, dels 16-30 boliger til domfældte udviklingshæmmede i bydelen, der blandt andet også er "beæret" med et kæmpestort forbrændingsanlæg, losseplads og to ghettoer. 
  
  En strandpromenade til de rige 
  Østerbyens vrede forstærkes af, at politikerne har bevilget penge og støtte til en ny strandpromenade i bydelen Hjerting, der er de riges ghetto i Esbjerg.
  